অ্যাপোলো গ্লেনইগল্‌স হাসপাতালের বিরুদ্ধে ফুলবাগান থানায় অভিযোগ দায়ের করলেন মৃত সঞ্জয় রায়ের স্ত্রী রুবি। রবিবার বিকেলে থানায় গিয়ে অভিযোগপত্র জমা দেন তিনি। তার ভিত্তিতে জামিনঅযোগ্য ধারায় মামলা রুজু করে পুলিশ। 
এদিন রুবির সঙ্গে পরিবারের সদস্যেরা ছাড়াও ছিলেন হুগলি জেলা যুব তৃণমূলের সভাপতি শান্তনু বন্দ্যোপাধ্যায়। হাসপাতালের বিরুদ্ধে তিনি যে আইনি পদক্ষেপ করতে যাচ্ছেন, তা শনিবারই স্পষ্ট করে দিয়েছিলেন রুবি। একইসঙ্গে ওইদিন স্বাস্থ্য ভবনের রিপোর্টের ভিত্তিতে প্রয়োজনে হাসপাতালের বিরুদ্ধে আইনি পদক্ষেপ করার ইঙ্গিত মিলেছিল নবান্ন থেকেও।
অভিযোগপত্রে হাসপাতালের বিরুদ্ধে চিকিৎসায় গাফিলতি এবং জোর করে টাকা চাওয়ার অভিযোগ এনেছেন রুবি। তাঁদের পারিবারিক বন্ধু আনন্দ ঘোষাল এদিন বলেন, ‘‘আমরা অ্যাপোলো কর্তৃপক্ষের বিরুদ্ধে অভিযোগ দায়ের করেছি।’’ পুলিশ সূত্রের খবর, অ্যাপোলো হাসপাতালের বিরুদ্ধে অনিচ্ছাকৃত মৃত্যু (৩০৪এ), তোলাবাজি (৩৮৪) এবং যৌথভাবে অপরাধ সংগঠিত করার (৩৪) ধারায় মামলা রুজু করা হয়েছে। যদিও এদিন রাত পর্যন্ত কাউকে গ্রেফতার করা হয়নি। অ্যাপোলো কর্তৃপক্ষের সঙ্গে যোগাযোগ করা হলে তাঁরা এ প্রসঙ্গে মন্তব্য করতে অস্বীকার করেন। যদিও সূত্রের খবর, বিষয়টি নিয়ে খোঁজখবর করছেন তাঁরা।
এদিন সন্ধ্যায় অ্যাপোলো কর্তৃপক্ষের তিনজন আধিকারিক একটি চেক নিয়ে ডানকুনি থানায় যান। তাঁরা ওই চেকটি সঞ্জয়ের পরিবারকে দেওয়ার ইচ্ছা প্রকাশ করেন। ডানকুনি থানার তরফে সঞ্জয়ের পরিবারের সঙ্গে যোগাযোগ করা হলে তাঁরা চেক নিতে অস্বীকার করেন। উল্টে জানিয়ে দেন, বকেয়া টাকা অ্যাপোলোকে দিয়ে আসবেন।